ธปท.ลดจีดีพีปีหน้าโต4%
ธนาคารแห่งประเทศไทย (ธปท.) ปรับประมาณการอัตราการเติบโตทางเศรษฐกิจปีนี้ลดลงเหลือ 0.8%
29 ต.ค. 2565

ธนาคารแห่งประเทศไทย (ธปท.) ปรับประมาณการอัตราการเติบโตทางเศรษฐกิจปีนี้ลดลงเหลือ 0.8% จากเดิมในเดือน ก.ย.ที่คาดการณ์ว่าจะเติบโต 1.5% ซึ่งเป็นการคาดการณ์ที่ต่ำกว่ารัฐบาล ที่มองว่าปีนี้ยังเติบโตได้ที่ 1.1% ส่วนจีดีพีปีหน้า ธปท.คาดว่าจะขยายตัวลดลงเหลือ 4% จากเดิมคาดไว้ 4.8% ขณะที่รัฐบาลคาดว่าจะขยายตัวได้ถึง 4.5% โดย ธปท.ลดประมาณการเศรษฐกิจปีหน้า เนื่องจากเศรษฐกิจฟื้นช้ากว่าที่เคยประเมินไว้ จากการส่งออกฟื้นตัวช้า ตามเศรษฐกิจโลกที่ขยายตัวต่ำกว่าคาด โดยเฉพาะในกลุ่มยูโรและญี่ปุ่น รวมทั้งภาครัฐยังเบิกจ่ายงบประมาณได้ต่ำกว่าที่คาด ส่งผลให้การลงทุนภาคเอกชนล่าช้าตามไปด้วย ขณะที่การบริโภคภาคเอกชนหรือการใช้จ่ายในประเทศขยายตัวช้า เพราะถูกถ่วงจากรายได้การเกษตรที่ลดลง และภาระหนี้ครัวเรือนที่อยู่ในระดับสูง
นาโนไฟแนนซ์ปล่อยกู้ต้นปีหน้า
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) ระบุว่า มีผู้สนใจขอประกอบธุรกิจนาโนไฟแนนซ์จำนวนมาก เนื่องจากรัฐบาลเปิดโอกาสให้ผู้ประกอบการปล่อยกู้ได้ทั่วประเทศ ไม่มีการจำกัดพื้นที่ โดยจะสามารถเริ่มปล่อยกู้ได้ตั้งแต่ต้นปี 2558 เป็นต้นไป และจะทำให้มีการขอจัดตั้งนาโนไฟแนนซ์ในต่างจังหวัดมากขึ้น รวมทั้งคาดว่าเจ้าของโรงงานอุตสาหกรรมจะขอจัดตั้งมาก เพื่อปล่อยกู้ให้พนักงานที่กู้เงินนอกระบบอยู่แล้ว 
จำนำข้าวขาดทุนเพิ่ม
5 หมื่นล้านบาท
นายรังสรรค์ ศรีวรศาสตร์ ปลัดกระทรวงการคลัง ประธานอนุกรรมการปิดบัญชีโครงการรับจำนำข้าว ระบุว่า อนุกรรมการฯ จะประชุมปิดบัญชีจำนำข้าวถึงวันที่ 30 ก.ย. 2557 ในปลายเดือน ม.ค. 2558 โดยยอมรับว่าผลขาดทุนจะเพิ่มจากการปิดบัญชีก่อนหน้านี้อีกไม่ต่ำกว่า 5 หมื่นล้านบาท โดยขณะนี้ได้รับข้อมูลเพื่อใช้ปิดบัญชีครบหมดแล้ว
หุ้นเสี่ยงไม่ดีดกลับ
ตลาดหุ้นไทยสัปดาห์ที่ผ่านมา ดัชนีปรับลดลงจากแรงขายทำกำไรเพื่อลดความเสี่ยงก่อนวันหยุดยาวสิ้นปี โดยดัชนีปิดที่ระดับ 1,510.41 จุด ลดลง 0.26% จากสัปดาห์ก่อน มูลค่าการซื้อขายเฉลี่ยต่อวันลดลง 49.92% จากสัปดาห์ก่อนมาที่ 35,236.41 ล้านบาท
ทั้ังนี้ ดัชนีในวันที่ 25 ธ.ค.ปรับตัวในแดนลบตลอดทั้งวัน โดยดิ่งไปต่ำสุดที่ 1,496.20 จุด ลดลง 28.86 จุด ก่อนปรับตัวขึ้นมาปิดตลาดที่ 1,504.89 จุด ลดลง 20.17 จุด หรือ 1.32% มูลค่าซื้อขายรวม 33,026.36 ล้านบาท สถาบันในประเทศและพอร์ตบริษัทหลักทรัพย์ (บล.) เทขายที่ 1,140 ล้านบาท และ 1,097 ล้านบาท
นายปริญญ์ พานิชภักดิ์ กรรมการผู้จัดการ บล.ซี แอล เอส เอ (ประเทศไทย) กล่าวว่า มีแรงขายของนักลงทุนในประเทศเพื่อล็อกกำไร หลังจากที่ดัชนีปรับตัวเพิ่ม รวมถึงก่อนที่จะเข้าใกล้ช่วงเทศกาลหยุดปีใหม่ ขณะที่นักลงทุนต่างชาติส่วนใหญ่ได้เริ่มหยุด จึงชะลอการลงทุนในช่วงหยุดคริสต์มาสและปีใหม่
กลุ่ม ปตท.หั่นงบลงทุน 5 ปี
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) แจ้งตลาดหลักทรัพย์แห่งประเทศไทย (ตลท.) ว่า บริษัทได้จัดทำแผนการลงทุน 5 ปี (2558-2562) ของ ปตท.ที่ 326,551 ล้านบาท โดยงบลงทุนดังกล่าวได้ปรับลดลงจากที่ตั้งไว้ 3.72 แสนล้านบาท หรือลดลงเกือบ 5 หมื่นล้านบาท ตามราคาน้ำมันดิบที่ลดลงจากที่เคยประเมินไว้ 100 เหรียญสหรัฐ/บาร์เรล เหลือ 57 เหรียญสหรัฐ/บาร์เรล
นายเทวินทร์ วงศ์วานิช ประธานเจ้าหน้าที่บริหาร และกรรมการผู้จัดการใหญ่ บริษัท ปตท.สผ. (PTTEP)  เปิดเผยถึงแผนการลงทุน 5 ปี (2558-2562) ของบริษัทและบริษัทย่อย ว่า จะใช้เงินลงทุนรวมทั้งสิ้น  24,295 ล้านเหรียญสหรัฐ หรือประมาณ 8.01 แสนล้านบาท ซึ่งลดลง 2,987 ล้านเหรียญสหรัฐ จากแผนการลงทุนปี 2557-2561 ที่มีวงเงินลงทุนรวม 27,282 ล้านเหรียญสหรัฐ